[pic] | EUROOPA KOMISJON |

Brüssel 28.4.2011

KOM(2011) 231 lõplik

2011/0099 (NLE)

Ettepanek:

NÕUKOGU MÄÄRUS,

millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa

SELETUSKIRI

ETTEPANEKU TAUST

Käesoleva, nõukogu määrust käsitleva ettepaneku eesmärk on ühepoolse tollimaksu peatamise pikendamine teatavat tüüpi monitoride puhul, mille suhtes tollimaksud olid ühepoolselt peatatud 31. detsembrini 2010.

Nõukogu 5. märtsi 2009. aasta määrusega (EÜ) nr 179/2009, millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa, peatati piiratud ajavahemikuks ühepoolselt teatavate alamrubriigi 8528 59 10 mustvalgete monitoride[1] ja teatavate alamrubriigi 8528 59 90 värvimonitoride[2] suhtes kehtiva ühise tollitariifistiku kokkuleppelise tollimaksumäära kohaldamine. Käesoleva meetme kohaldamine lõppes 31. detsembril 2010.

Euroopa tööstus, mida esindas DigitalEurope, nõudis eespool nimetatud tollimaksu peatamise pikendamist.

Infotehnoloogia ja elektrooniliste tarbekaupade konvergents on tekitanud olukorra, kus paljusid monitore saab kasutada nii automaatsetes andmetöötlussüsteemides kui ka koos mitmete eri tarbeelektroonikaseadmetega, nagu DVD-mängijad, videomänguseadmed, autos kasutatavad meelelahutussüsteemid.

Pidades silmas Euroopa tööstuse väljendatud huvi tollimaksu peatamise pikendamise vastu ning võttes arvesse tarbijate huve, on ELi huvides pikendada ühepoolset tollimaksu peatamist teatavat tüüpi monitoride puhul kuni 30. juunini 2011 ning muuta vastavalt nõukogu määruse (EMÜ) nr 2658/87 I lisa.

Lisaks tehakse selleks, et vältida lünka tollimaksu peatamiste vahel, ettepanek selle kohta, et käesolev nõukogu määrus jõustuks tagasiulatuvalt alates 1. jaanuarist 2011.

Ettepanek on kooskõlas ELi väliskaubandus- ja tööstuspoliitikaga.

Eespool toodut arvesse võttes tehakse ettepanek, et komisjon edastab käesoleva, praeguse ühepoolse tollimaksu peatamise pikendamist käsitleva ettepaneku nõukogule ja et nõukogu määruse (EMÜ) nr 2658/87 I lisa muudetakse vastavalt.

HUVITATUD ISIKUTEGA KONSULTEERIMISE JA MÕJU HINDAMISE TULEMUSED

Tolliseadustiku komitee tollitariifistiku majandusküsimuste töörühmaga konsulteeriti 17. detsembril 2010.

Tolliseadustiku komitee tariifi- ja statistikanomenklatuuri sektsiooniga konsulteeriti 9. veebruaril 2011.

Euroopa tööstus, mida esindas DigitalEurope, pooldas pikendamist.

ETTEPANEKU ÕIGUSLIK KÜLG

Kavandatava määruse õiguslik alus on Euroopa Liidu toimimise lepingu artiklid 31 ja 32.

Subsidiaarsuse põhimõtet ei kohaldata, sest ettepanek tehakse ELi ainupädevusse kuuluvas valdkonnas.

Ettepanek on vastavuses proportsionaalsuse põhimõttega, võttes arvesse, et vastavalt asutamislepingule edendab see liikmesriikide ja kolmandate riikide vahelist kaubandust ning tasakaalustab ettevõtjate (ELi tootjate ja importijate) ärihuvisid ELi WTO-loendit muutmata.

Vastavalt Euroopa Liidu toimimise lepingu artiklile 31 kinnitab nõukogu ühepoolse tollimaksumäärade kohaldamise peatamise ja tariifikvoodid komisjoni ettepaneku põhjal kvalifitseeritud häälteenamusega.

MÕJU EELARVELE

45,17 miljoni euro ulatuses laekumata tollimakse (2009. aasta impordinäitajate põhjal).

TÄIENDAV TEAVE

Kuna kavandatava määruse kehtivusaeg lõppeks 30. juunil 2011, on soovitav see kiiresti vastu võtta.

2011/0099 (NLE)

Ettepanek:

NÕUKOGU MÄÄRUS,

[kuupäev],

millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 31,

võttes arvesse Euroopa Komisjoni ettepanekut

ning arvestades järgmist:

1. Nõukogu 5. märtsi 2009. aasta määrusega (EMÜ) nr 179/2009,[3] millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa, peatati kaheks aastaks täielikult ühepoolsed ühise tollitariifistiku tollimaksud teatavate vedelkristalltehnoloogial põhinevate ning CN-koodide 8528 59 10 ja 8528 59 90 alla kuuluvate mustvalgete või muude monokroomsete ja värvimonitoride puhul.

2. Majandus- ja tööstuspoliitilistel põhjustel on ELi huvides pikendada määrusega (EÜ) nr 179/2009 ettenähtud ühepoolset tollimaksude peatamist kuuekuulise ajavahemiku võrra alates 1. jaanuarist 2011.

3. Seoses kombineeritud nomenklatuuri rubriigi 8528 ümberkorraldamisega kuuluvad kõnealused monitorid nüüd CN-koodide 8528 59 10 ja 8528 59 40 alla. Seepärast käsitlevad käesolevas määruses sätestatud tariifide peatamised kõnealuseid CN-koode.

4. Seepärast tuleks nõukogu määrust (EMÜ) nr 2658/87[4] vastavalt muuta.

5. Käesoleva määrusega ettenähtud peatamised on 31. detsembril 2010 kehtivuse kaotanud määruse (EÜ) nr 179/2009 peatamiste pikendus. Kuna ELi huvides on, et peatamisega hõlmatud monitoride tariifimenetlused ei katkeks, tuleks käesolevat määrust kohaldada alates 1. jaanuarist 2011,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 2658/87 I lisa teise osa XVI jaotise grupi 85 teksti muudetakse järgmiselt:

1) veeru 3 tekst CN-koodi 8528 59 10 kohta asendatakse järgmisega:

„14 (*)

_________

(*) Tollimaks ühepoolselt peatatud 30. juunini 2011 vedelkristalltehnoloogial põhinevatele mustvalgetele või muudele monokroomsetele monitoridele, mis on varustatud kas DVI- või VGA-sisendiga või mõlemaga ning mille ekraani diagonaal on kuni 77,50 cm (st 30,5 tolli), kuvasuhe 1:1, 4:3, 5:4 või 16:10, resolutsioon suurem kui 1,92 megapikslit ja punktisamm kuni 0,3 mm. (TARICi kood 8528 59 10 10).”;

2) veeru 3 tekst CN-koodi 8528 59 40 kohta asendatakse järgmisega:

„14 (*)

_________

(*) Tollimaks ühepoolselt peatatud 30. juunini 2011 vedelkristalltehnoloogial põhinevatele värvimonitoridele, mille ekraani diagonaal on kuni 55,9 cm (st 22 tolli) ja kuvasuhe 1:1, 4:3, 5:4 või 16:10. (TARICi kood 8528 59 40 40).”

Artikkel 2

Käesolev määrus jõustub selle Euroopa Liidu Teatajas avaldamise päeval.

Määrust kohaldatakse alates 1. jaanuarist 2011.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

ETTEPANEKU NIMI:

Ettepanek nõukogu määruse kohta, millega muudetakse tariifi- ja statistikanomenklatuuri ning ühist tollitariifistikku käsitleva määruse (EMÜ) nr 2658/87 I lisa.

EELARVEREAD:

Peatükk ja artikkel: peatükk 12, artikkel 120.

Kõnealuseks aastaks eelarves ettenähtud summa: 16 653 700 000 eurot (B2011).

FINANTSMÕJU

( Ettepanekul puudub finantsmõju

X Ettepanekul puudub finantsmõju kuludele, kuid sellel on finantsmõju tuludele. Mõju on järgmine:

2009. aasta impordi alusel vähenevad tulud hinnanguliselt kuni 45,17 miljonit eurot.

(miljonites eurodes, üks koht pärast koma)

Eelarverida | Tulud[5] | 6-kuuline periood, alates pp/kk/aaaa | [Aasta : 2011. aasta esimene poolaasta] |

Artikkel 120 | Mõju omavahenditele | 01/01/2011 | 45 166 000 |

PETTUSEVASTASED MEETMED

Kohaldatakse ühenduse tolliseadustikuga ettenähtud tavapäraseid meetmeid.

MUUD MÄRKUSED

Kasutati järgmist arvutusmeetodit:

Andmed TARICi koodide 8528 59 10 10 ja 8528 59 90 40 alla kuuluvate monitoride impordi väärtuse kohta on võetud 2009. aasta näitajatest (2010. aasta täielikke andmeid ei olnud sel ajal võimalik saada). Vastavat tollimaksumäära (14 %) kohaldati saadud väärtuse suhtes, et saada kõnealuste koodide impordilt saamata jäänud tollimaksude summa. Lõpuks arvati maha sissenõudmiskulude summa (25 %), et saada 2009. aastal saamata jäänud omavahendite lõplik summa. Hinnanguliselt jääb asjaomaste toodetega kauplemise maht käesolevas, ühepoolset tollimaksu peatamist käsitlevas ettepanekus vaadeldava ajavahemiku jooksul samaks.

860,30 miljonit eurot (impordi väärtus) * 0,14 = 120,44 miljonit eurot (brutoväärtus) * 0,75 = 90,33 miljonit eurot (netoväärtus aasta kohta) * 0,5 = 45,17 miljonit eurot (netoväärtus 6-kuulise ajavahemiku kohta).

Tavapärastest omavahenditest saamata jäänud tulu kompenseeritakse liikmesriikide rahvamajanduse kogutulul põhinevate osamaksetega.

[1] Vedelkristalltehnoloogial põhinevad mustvalged või muud monokroomsed monitorid, mis on varustatud kas DVI- või VGA-sisendiga või mõlemaga ning mille ekraani diagonaal on kuni 77,50 cm (st 30,5 tolli), kuvasuhe 1:1, 4:3, 5:4 või 16:10, resolutsioon suurem kui 1,92 megapikslit ja punktisamm kuni 0,3 mm.

[2] Vedelkristalltehnoloogial põhinevad värvimonitorid, mille ekraani diagonaal on kuni 55,9 cm (s.t 22 tolli) ja kuvasuhe 1:1, 4:3, 5:4 või 16:10.

[3] ELT L 63, 7.3.2009, lk 1.

[4] EÜT L 256, 7.9.1987, lk 1.

[5] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab olema märgitud netosumma, st brutosumma pärast 25 % sissenõudmiskulude mahaarvamist.